**ANUNŢ**

Consiliul Superior al Magistraturii derulează procedura prin care vor fi propuşi, în vederea desemnării, procurorii care vor efectua urmărirea penală în cauzele privind infracţiuni săvârşite de judecători sau procurori, în conformitate cu dispoziţiile Legii nr. 49/2022 privind desfiinţarea Secţiei pentru investigarea infracţiunilor din justiţie, precum şi pentru modificarea Legii nr. 135/2010 privind Codul de procedură penală, respectiv un număr de maxim 8 procurori, care vor funcţiona în cadrul Secţiei de urmărire penală şi criminalistică a Parchetului de pe lângă Înalta Curte de Casaţie şi Justiţie.

Potrivit art. 4 alin. (1) din lege, pot fi desemnaţi să efectueze urmărirea penală în cauzele de competenţa Secţiei de urmărire penală şi criminalistică din cadrul Parchetului de pe lângă Înalta Curte de Casaţie şi Justiţie, conform art. 3 alin. (1) din lege, procurori care îndeplinesc următoarele condiţii:

a) au grad profesional corespunzător Parchetului de pe lângă Înalta Curte de Casaţie şi Justiţie;

b) au o vechime de cel puţin 15 ani în funcţia de procuror;

c) au calificativul "foarte bine" la ultimele două evaluări profesionale şi nu au fost sancţionaţi disciplinar în ultimii 3 ani;

d) au o conduită morală ireproşabilă;

e) au o experienţă profesională semnificativă în supravegherea sau efectuarea urmăririi penale.

Vor fi realizate verificările şi se vor solicita relaţiile prevăzute la art. 4 alin. (4) şi (5) din Legea nr. 49/2022 cu privire la procurorii care funcţionează în cadrul Secţiei de urmărire penală şi criminalistică a Parchetului de pe lângă Înalta Curte de Casaţie şi Justiţie și în raport de care nu a fost verificată îndeplinirea condițiilor prevăzute de lege în cadrul procedurii declanșate la data de 25 martie 2022 de Consiliul Superior al Magistraturii.

Își pot exprima opțiunea în vederea desemnării pentru a efectua urmărirea penală în cauzele prevăzute la art. 3 alin. (1) din lege și procurori care nu funcţionează în cadrul Secţiei de urmărire penală şi criminalistică a Parchetului de pe lângă Înalta Curte de Casaţie şi Justiţie şi care îndeplinesc condiţiile prevăzute la art. 4 alin. (1) din lege.

Opţiunile anterior menţionate vor fi depuse până la data de 6 iunie 2022, inclusiv, la sediul Consiliului Superior al Magistraturii, în format scris sau prin e-mail, la adresa: druo@csm1909.ro.

Până la data de 17 iunie 2022, Direcţia Resurse umane şi organizare din cadrul Consiliului Superior al Magistraturii va realiza verificările şi va solicita relaţiile prevăzute la art. 4 alin. (4) şi (5) din Legea nr. 49/2022.